Predkladacia správa

	V súlade s uznesením vlády SR č. 420, bod B. 8. zo dňa 10.5.2006 k návrhu na vyčlenenie rozpočtových prostriedkov na vybrané výdavkové tituly predkladáme na rokovanie vlády SR materiál „Návrh postupu pri budovaní futbalovej infraštruktúry, ktorá bude spĺňať kritériá UEFA“.

	V súčasnosti na území Slovenska nespĺňa ani jeden futbalový štadión nároky a kritériá, ktoré stanovuje UEFA a FIFA pre organizovanie medzištátnych zápasov reprezentačného družstva a zápasov klubových pohárových súťaží – Ligy majstrov a Pohára UEFA. Väčšinu zápasov odohrá reprezentačné družstvo na štadióne ŠK Slovan Bratislava na Tehelnom poli, kde odohral svoje domáce zápasy v Lige majstrov aj FC Artmedia. Zatiaľ sa všetky zápasy na tomto štadióne organizujú s veľkými problémami a bezpečnostnými rizikami. Najdôležitejšia je však skutočnosť, že zápasy je možné organizovať len na základe výnimky, ktorú udelila UEFA a FIFA a to do roku 2008. Po tomto roku sa už nebudú môcť hrať medzištátne zápasy a ani zápasy európskych pohárových súťaží na Tehelnom poli. V tejto súvislosti očakávajú UEFA a FIFA jasný a zreteľný signál riešenia tejto situácie.

Na Slovensku sa zatiaľ nerealizoval takýto veľký investičný projekt v oblasti športu,  a preto navrhujeme ako prvý krok výber poradcu, ktorý by stanovil podmienky a kritériá pre výber investora, resp. investorov, následne pripravil všetko potrebné pre vyhlásenie verejnej súťaže a vyhodnotil ju. Poradcom vlády pri realizácii projektu by mal byť subjekt, ktorý má skúsenosti s realizáciou podobných projektov. Po ukončení tohto procesu by vláda SR vybrala  investorov, ktorí by realizovali výstavbu Národného futbalového štadióna a po dokončení zabezpečili jeho prevádzku za dohodnutých podmienok.